સૌ વાચકો, મિત્રોનો આ પ્રસંગે આભાર વ્યક્ત કરું છું. અવનવા ઉદ્દભવતા પ્લેટફોર્મ વચ્ચે પણ રીડગુજરાતી આજે અડીખમ છે, તેના મૂળમાં મૃગેશભાઈની વર્ષોની મહેનત, રીડગુજરાતી માટે લેખની પસંદગી તથા એનું સ્તર અને વાચકોનો પ્રેમ છે. નિવૃત્ત થવાની ઉંમરે પણ સતત વાચન કરી રીડગુજરાતી માટે ઉત્તમ સર્જનની પસંદગી કરનાર ધનંજય કાકાના ચરણોમાં મારા વંદન. કાકા, તમારા સહકાર વગર આ યાત્રા કઠિન છે, એ હકીકત છે. જીજ્ઞેશભાઈની મહેનતને હું આ સમયે સ્મરી લઉં. પરિવાર અને નોકરી ત્રાજવામાં સંતુલન જાળવી રીડગુજરાતી માટે સમય ફાળવવો એ જરા પણ નાનીસૂની વાત નથી. આ કપરી કામગીરી માટે જીજ્ઞેશભાઈને અભિનંદન. રીડગુજરાતી માટે કૃતિઓ નિઃસ્વાર્થભાવે ટાઈપ કરી આપતા અનેક મિત્રોનો પણ આ ક્ષણે આભાર માનવો છે, નવા વર્ષમાં એમની મહેનત પણ વધવાની છે.